Feb 05,2016
బిర్లా చేతికి రిలయన్స్‌ సిమెంట్‌
న్యూఢిల్లీ: అనిల్‌ అంబానీ నేతృత్వంలోని రిలయన్స్‌ ఇన్‌ఫ్రా (ఆర్‌ ఇన్‌ఫ్రా)సంస్థ తమ సిమెంట్‌ వ్యాపారాన్ని బిర్లా కార్పొరేషన్‌కు విక్రయించనుంది. ఇందుకు సంబంధించి గురువారం ఆర్‌ ఇన్‌ఫ్రా సంస్థ ఎంపీ బిర్లా గ్రూపుతో ఒక ఒప్పందాన్ని కుదుర్చుకుంది. ఈ కొనుగోలు ఒప్పందం విలువ సుమారు రూ.4800 కోట్లు. తాజా ఒప్పందం ప్రకారం ఆర్‌సీసీపీఎల్‌లో రిలయన్స్‌ 100 శాతం వాటాను బిర్లా కార్పొరేషన్‌ సొంత చేసుకోనుంది. రిలయన్స్‌ సిమెంట్‌ సంస్థకు మొత్తంగా 5.08 మిలియన్‌ టన్నుల ఉత్పత్తి సామర్థ్యం ఉంది. ఈ సంస్థకు మధ్య ప్రదేశ్‌లోని మహియార్‌, ఉత్తర్‌ ప్రదేశ్‌లోని కుందన్‌ గంజ్‌లలో ప్లాంటు ఉన్నాయి. దీనికి తోడు మహారాష్ట్రలోని భూతిబోరిలో 0.5 ఎంటీపీఏ సామర్థ్యం కలిగిన గ్రైండింగ్‌ యూనిట్‌ కూడా ఉంది. ఈ విక్రయం ద్వారా లభించే సొమ్మును ఆర్‌ ఇన్‌ఫ్రా సంస్థ స్టాండెలోన్‌ ప్రాతిపదికన తన రుణ భారాన్ని తగ్గించుకొనేందుకు వినియోగించనుంది. ఈ ఒప్పందానికి 'కాంపిటేషన్‌ కమిషన్‌ ఆఫ్‌ ఇండియా' (సీసీఐ) అనుమతి లభించాల్సి ఉంది. ఈ వ్యవహారానికి ఎస్‌బీఐ క్యాపిటల్‌ ఆర్థిక సలహాదారుగా వ్యవహరిస్తోంది. స్టాండెలోన్‌ ప్రాతిపదికన పూర్తి రుణ విముక్తి పొందే దిశగా తమ సంస్థ వేస్తున్న మొదటి అడుగు ఇది అని రిలయన్స్‌ ఇన్‌ఫ్రా వెల్లడించింది.
మీ స్నేహితులకు రికమెండ్ చెయ్యండి